બ્રાન્ડોના જીવન અને કારકિર્દી વિશે સંશોધન કરનારા નિષ્ણાતોનું માનવું છે કે બ્રાન્ડોનાં રૂપેરી પડદે પીડા ભોગવવા અને મરી જવાની વૃત્તિ અને લોકો સાથે તેમનાં ખરાબ વર્તનની પાછળ તેમનું કઠીન બાળપણ જવાબદાર હતું. માર્લોન બ્રાન્ડોનો પિતા એક રીઢો શરાબી હતો અને પત્ની-બાળકો પર શારીરિક ત્રાસ ગુજારતો હતો. માર્લોનની માતા ફિલ્મજગત સાથે સંકળાયેલી હતી અને ખૂબ જ આધૂનિક હોવા છતાં શરાબી હતી અને બાળકોને જરા પણ સમય નહોતી આપતી. બ્રાન્ડોએ આત્મકથામાં લખ્યું હતું કે તેમના પિતા તેમને હંમેશાં ઉતારી પાડવામાં આનંદ લેતા હતા અને તેમની માતાને બાળકોની સંભાળ લેવા કરતા દારુ પીવામાં વધારે રસ હતો. આવી ઘોર અવગણનાના માહોલમાં ઉછરેલા બ્રાન્ડો બાળપણમાં જ માનસિક રીતે અનેક મોત મરી ચૂક્યા હોય તે સ્વાભાવિક છે. પ્રોફેશનલ અને પર્સનલ જીવનમાં બ્રાન્ડોનો દુર્વ્યવહાર અને જીવન તરફનો અણગમો પણ કદાચ તેમાંથી જ જનમ્યો હશે.